
SOCIETAT D'HISTÒRIA 
NATURAL DE LES BALEARS 





In memoriam Oriol de Bolòs i Capdevila 
(Olot 1924- Barcelona 2007) 


Oriol de BOLÒS i CAPDEVILA, un dels botànics catalans més importants dels darrers 
temps, ben conegut no solament en els medis científics hispànics sinó també de l'Europa 
meridional, traspassà el dia 22 del març del 2007 a la ciutat de Barcelona. 

Nasqué a Olot l'any 1924, dins una família de farmacèutics i naturalistes que comptà, o 
s'emparentà, amb personatges famosos, tant en el camp de la ciència com en el de les arts. 
Per la línia paterna, un dels seus precedents illustres fou Francesc Xavier BOLÒS 1 GERMÀ 
(1773-1884), botànic actiu i estudiós dels volcans olotins. Dins la línia materna compten 
sobretot els tres germans VAYREDA I VILA: en Joaquim (1843-1894), pintor paisatgista molt 
ben valorat, n'Estanislau (1848-1901), botànic deixeble d'A. C. COSTA, i en Marià (1853- 
1903), el conegut escriptor. 

Per a traçar breument la trajectòria professional d'Oriol de Bolòs diré que l'any 1953 
(abans, doncs, de complir trenta anys) guanyà la càtedra de Fitografia y Ecologia Vegetal de 
la Facultat de Biologia de la Universitat de Barcelona, que ocupà el càrrec de Vicerector de 
Recerca a la mateixa universitat, entre el 1978 i el 1981, i que des del 1951 treballà a 
l'Institut Botànic de Barcelona, del qual fou director des del 1967 al 1984. Formà part de 
diversos organismes i institucions científics, entre els quals la Reial Acadèmia de Ciències i 
Arts de Barcelona i l'Institut d'Estudis Catalans. De les distincions que li foren atorgades, 
esmentaré la Medalla Narcís Monturiol al mèrit científic (1982) de la Generalitat de 
Catalunya, la Creu de Sant Jordi de la Generalitat de Catalunya (1993) i el Premi Fundació 
Catalana per a la Recerca (1994). 

Oriol de Bolòs fou bàsicament un geobotànic, interessat sobretot en l'estudi de la vege- 
tació i de la florística, per bé que abordà també altres camps concomitants o relacionats amb 
aquests dos, com ara la taxonomia, la cartografia botànica o la gestió del medi natural. Com 
a grans mestres seus reconegué amb especial veneració Pius FONT 1 QUER, de qui es consi- 
derava continuador en els treballs de taxonomia i corologia, i Josias BRAUN-BLANQUET, qui 
V'introduí en el mètode fitosociològic i amb qui va col-laborar força assíduament. 

Dotat d'una ment analítica i lúcida, d'una memòria molt notable i, encara més, d'una 
ferma vocació i d'una capacitat de treball excepcional, va fer una feinada ingent i ens va lle- 
gar una obra extensa i sòlida. 


280 Boll. Soc. Hist. Nat. Balears, 50 (2007) 


Encaminà les seves recerques fitocenològiques als territoris que li eren més propers o 
accessibles i aviat els estengué a tots els Països Catalans, amb la pretensió de donar una visió 
acurada i completa de la vegetació i el paisatge d'aquest espai geogràfic. També els seus 
estudis florístics, després d'una primera intenció de continuar les propostes de Font Quer 
referents a la Mediterrània occidental o, si més no, a les terres iberobalears, es van concre- 
tar, per raons de fonts de coneixement i d'eficàcia pràctica, a aquell mateix àmbit. 

Pel que fa a les seves recerques sobre les illes Balears, abraçaren gairebé tots els camps 
que conreava, per bé que va interessar-se especialment per les comunitats vegetals i el pai- 
satge. L'esquema que va anar elaborant de la vegetació balear, en col-laboració amb René 
MOLINIER, fou la primera visió rigorosa i completa que se'n publicà i que ha romàs de 
referència obligada. De bon primer (l'any 1959) va aparèixer una monografia sobre l'illa de 
Mallorca, més tard (1970) un estudi de Menorca, en què intervingué també Pere 
MONTSERRAT (qui tenia relacions familiars amb aquesta illa), i el 1984 una síntesi sobre les 
Pitiúses. En l'entremig va participar en una exploració de l'illa de Cabrera. L'any 1996 
publicà una síntesi de la vegetació de totes les illes, en què fa una revisió crítica de totes les 
comunitats vegetals descrites fins llavors i en descriu algunes de noves. 

Les primeres citacions i descripcions d'unitats sintaxonòmiques de les Balears es deuen, 
és clar, a Bolòs i els seus dos col-laboradors principals. Repassant el catàleg fitosociològic 
de l'arxipèlag, hom comprova que són més de cinquanta les associacions vegetals descrites 
per primer cop d'aquest territori, la majoria exclusives o gairebé; des de comunitats llenyo- 
ses (alzinar, màquies, brolles, matollars...) fins a formacions herbàcies i a vegetació de 
roques i tarteres. També hi són creades quatre aliances noves, tres de les quals pràcticament 
endèmiques de les Illes: el Brassico-Helichrysion rupestris Bolòs et R. Mol. 1958, de les 
roques calcinals, l'Arenarion balearicae Bolòs et R. Mol. (1958) 1969, dels relleixos de 
roca ombrívols (potser existent també a Sardenya), i l'Hypericion balearici Bolòs et R. Mol. 
1958, que inclou bàsicament les brolles xeroacàntiques de les Gimnèsies. En aquestes obres 
fitocenològiques i a diverses publicacions geobotàniques més generals, sovint dedicades als 
Paisos Catalans, apareixen dades sobre l'estructura, l'ecologia i la distribució de les comu- 
nitats, els sòls i les zones de vegetació de les Balears... com també alguns mapes a petita 
escala. 

Pel que fa a la flora, atès que a mitjan segle XX ja existien força estudis botànics refe- 
rents a les Balears, les publicacions de Bolòs són en gran part síntesis i revisions crítiques 
de les dades precedents. De totes maneres, també hi apareixen algunes novetats taxonòmi- 
ques, com és ara Centaurium enclusense Bolòs, Mol. et P. Montserrat, Santolina chama- 
ecyparissus L. subsp. magonica Bolòs, Mol. et P. Montserrat o Sedum sediforme (Jacq.) 
Pau subsp. dianium (Bolòs) Bolòs. De dades sobre l'ecologia i la distribució de les plantes 
balears, n'hi ha moltes a la Flora dels Països Catalans i als diferents volums de l'Afas 
corològic de la flora vascular dels Paisos Catalans, promogut per ell mateix i encara no 
completat. 

Un tema d'importància pràctica al qual Bolòs aportà reflexions i propostes concretes fou 
la gestió del medi i la conservació de la natura. A l'obra Natura, ús o abús2 Llibre Blanc de 
la Gestió de la Natura als Paisos Catalans (FOLCH, R. ed., 1976 i 1988) hi ha diversos apar- 
tats referents a les Balears en què intervingué Bolòs com a redactor o, segons consta en els 
crèdits, com a subministrador de dades. 

A la relació bibliogràfica adjunta figuren les obres bolosianes que interessen les Balears, 
distribuides en tres grups segons que s'ocupin específicament del territori, l'emmarquin en 
un context més general o en donin informacions esparses o molt breus. Val a dir que, tot i 
ser una llista intencionalment exhaustiva, no inclou les publicacions que esmenten molt 
secundàriament o de manera vaga el territori balear, i també podria ser que, inadvertida- 
ment, m'hagués passat per malla alguna referència. 

Aquesta nota sobre n'Oriol de Bolòs i el breu repàs que he fet de les seves relacions amb 
les Balears han volgut fer evident que la seva contribució al coneixement de la flora i, sobre- 
tot, de la vegetació de l'arxipèlag ha estat molt significativa i valuosa. Puc donar fe, si més 
no, que ell va mostrar-hi molt d'interès i va esmerçar-hi molts d'esforços, i em penso que 
ningú no em contradirà si afirmo que els resultats han estat prou notables. 


Josep VIGO 
Universitat de Barcelona 

